text: РЕГЛАМЕНТ (ЕС) 2015/491 НА КОМИСИЯТА
  от 23 март 2015 година
  за изменение на Регламент (ЕС) № 605/2014 за изменение с цел добавяне на предупреждения за опасност и препоръки за безопасност на хърватски език и адаптиране към научно-техническия прогрес на Регламент (ЕО) № 1272/2008 на Европейския парламент и на Съвета относно класифицирането, етикетирането и опаковането на вещества и смеси
  (текст от значение за ЕИП)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕО) № 1272/2008 на Европейския парламент и на Съвета от 16 декември 2008 г. относно класифицирането, етикетирането и опаковането на вещества и смеси, за изменение и за отмяна на директиви 67/548/ЕИО и 1999/45/ЕО и за изменение на Регламент (ЕО) № 1907/2006 (1), и по-специално член 37, параграф 5 от него,
  като има предвид, че:
  (1)
  В приетия на 5 юни 2014 г. Регламент (ЕС) № 605/2014 на Комисията (2) е предвидено прилагането на нови или осъвременени разпоредби във връзка с хармонизираните класификация и етикетиране на определен брой вещества, считано от 1 април 2015 г. Поради известно забавяне на различни етапи от процеса на приемането на посочения регламент преходният период до прилагането на Регламент (ЕС) № 605/2014 е значително по-кратък, отколкото прилаганите в предишните случаи на адаптиране към научно-техническия прогрес. Десет месеца изглежда са недостатъчни за стопанските субекти за целите на адаптирането им към новите правила, някои от които засягат широко употребявани химикали. Поради това началната дата на прилагане следва да се отложи така, че преходният период да може да бъде съобразен с досегашната практика при предишни случаи на адаптиране на Регламент (ЕО) № 1272/2008 към техническия прогрес.
  (2)
  За да се гарантира, че стопанските субекти ще могат да разчитат възможно най-скоро на отложената начална дата на задължителното прилагане, е необходимо настоящият регламент да влезе в сила във възможно най-кратък срок след публикуването в Официален вестник на Европейския съюз.
  (3)
  Мерките, предвидени в настоящия регламент, са в съответствие със становището на комитета, учреден по силата на член 133 от Регламент (ЕО) № 1907/2006 на Европейския парламент и на Съвета (3),
  ПРИЕ НАСТОЯЩИЯ РЕГЛАМЕНТ:
  Член 1
  В член 3 от Регламент (ЕС) № 605/2014 параграф 3 се заменя със следното:
  „3. Член 1, параграф 3 се прилага от 1 януари 2016 г.“
  Член 2
  Настоящият регламент влиза в сила в деня след деня на публикуването му в Официален вестник на Европейския съюз.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 23 март 2015 година.